Altay Bayındır

Altay Bayındır (1998-yil 14-aprelda tug‘ilgan) — turkiyalik professional futbolchi. Angliya Premyer-ligasining Manchester United futbol klubi va Turkiya milliy futbol terma jamoasi safida to‘p suradi.

Klublardagi faoliyati
Anqaragücü
Bayındır Turkiya Superligasidagi o'zining debyut o'yinini 2018-yil 30-noyabrda Çaykur Rizespor jamoasiga qarshi o'tkazgan.

Fenerbahçe
2019-yil 8-iyulda Bayındır Fenerbahçe bilan to‘rt yillik shartnoma imzolagan. U jamoadoshi Harun Tekin bilan raqobatda ustun kelgan va jamoaning asosiy darvozaboniga aylangan. 2019-yil 19-avgust kuni u Gaziantep jamoasiga qarshi Şükrü Saracoğlu stadionida bo'lib o'tgan o‘yinda Fenerbahçe safida debyut qilgan.

2020-yil 3-oktabrda Bayındır Fatih Karagümrükga qarshi 4-tur o‘yinida Erik Saboning penaltisini qaytargan. Bu o‘yin Fenerbahçe foydasiga 2:1 hisobida yakunlangan. 2020-yil 6-dekabrda u yana bir penalti zarbasini – bu safar Denizlispor futbolchisi Radosław Murawski tomonidan tepilgan zarbani bartaraf etgan va Fenerbahçe 2:0 hisobida g‘alaba qozongan. Bu o‘yinda Fenerbahçe 10 kishi bo‘lib o‘ynagan bo‘lsa-da, Bayındır yettita muhim seyv amalga oshirgan.

2021-yil 30-oktabr kuni Konyasporga qarshi uchrashuv vaqtida Bayındır Serdar Gürler bilan to‘qnashuv natijasida jarohat olgan va maydonni tark etgan. Ertasi kuni klub rasmiy bayonot bergan. Altay Bayındırning yelkasida singan joy aniqlanmagan bo‘lsa-da, akromioklavikulyar ajralish kuzatilgan. Unga operatsiya qilishga qaror qilingan va davolash jarayoni boshlangan. 

2023-yil 18-mart sanasida u muddati 2023-yil oxirida tugashi kutilayotgan shartnomasini 2027-yilgacha uzaytirgan. 2023-yil 17-aprelda Bayındır operatsiya qilingan.

Manchester United
2023-yil 1-sentabrda Bayındır Manchester Yunayted klubiga to‘rt yillik shartnoma asosida qo‘shilgan. Shu tariqa u klub tarixidagi birinchi turkiyalik futbolchiga aylangan. Transfer narxi 4.3 million funt sterling deb xabar qilingan. U klub safidagi ilk o‘yinini 2024-yil 28-yanvarda Newport Countyga qarshi Angliya kubogida amalga oshirgan.

2025-yil 12-yanvarda Bayındır Arsenalga qarshi Angliya kubogi o‘yinida asosiy darvozabon sifatida maydonga tushgan. 72-daqiqada Martin Ødegaardning penaltisini qaytargan. O‘yin durrang bilan tugab navbat penaltilar seriyasigacha yetib borgan. Bayındır penaltilarda Kai Havertzning zarbasini to‘sgan va Manchester United keyingi bosqichga yo‘l olgan. Altay ushbu uchrashuvning eng yaxshi o'yinchisi deb topilgan.

2025-yil 13-aprelda Bayındır Newcastle Unitedga qarshi Angliya Premyer-ligasi o‘yinida ilk bor asosiy tarkibda maydonga tushgan. O‘yin 4:1 hisobida Newcastle foydasiga yakunlangan.

Xalqaro faoliyati
Yoshlar jamoasi
Bayındır 2018-yilda Toulon turnirida Turkiya U20 terma jamoasi safida ishtirok etgan.

Kattalar terma jamoasi
Bayındır 2020-yil 9-noyabrda murabbiy Şenol Güneş tomonidan UEFA Millatlar Ligasi turniri doirasida Vengriya va Rossiyaga qarshi o‘yinlar uchun kattalar terma jamoasiga chaqirilgan. U 2021-yil 27-may kuni Ozarbayjonga qarshi o‘rtoqlik uchrashuvida ilk bor Turkiya terma jamoasi safida maydonga tushgan.

 

Turkum:1998-yilda tugʻilganlar
Turkum:Yashayotgan insonlar
Turkum:Turkiyalik erkak futbolchilar
Turkum:Erkak futbol darvozabonlari
Turkum:MKE Ankaragücü futbolchilari
Turkum:Fenerbahçe S.K. futbolchilari
Turkum:Turkiya Super Ligasi futbolchilari
Turkum:Angliya Premyer-ligasi futbolchilari
Turkum:UEFA Yevro 2020 oʻyinchilari
Turkum:UEFA Yevro 2024 oʻyinchilari
Turkum:Manchester United F.C. oʻyinchilari